title: 2009/166/ΕΚ: Απόφαση του Συμβουλίου, της 27ης Νοεμβρίου 2008 , σχετικά με τη σύναψη της συμφωνίας μεταξύ της Ευρωπαϊκής Κοινότητας και της κυβέρνησης της Λαϊκής Δημοκρατίας της Κίνας σχετικά με τις πρόδρομες ουσίες ναρκωτικών και τις ουσίες που χρησιμοποιούνται συχνά για την παράνομη παρασκευή ναρκωτικών ή ψυχοτρόπων ουσιών

text:
               28.2.2009

               EL

               Επίσημη Εφημερίδα της Ευρωπαϊκής Ένωσης

               L 56/6

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 27ης Νοεμβρίου 2008
   σχετικά με τη σύναψη της συμφωνίας μεταξύ της Ευρωπαϊκής Κοινότητας και της κυβέρνησης της Λαϊκής Δημοκρατίας της Κίνας σχετικά με τις πρόδρομες ουσίες ναρκωτικών και τις ουσίες που χρησιμοποιούνται συχνά για την παράνομη παρασκευή ναρκωτικών ή ψυχοτρόπων ουσιών
   (2009/166/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 παράγραφος 2 πρώτη πρόταση,
   την πρόταση της Επιτροπής,
   Εκτιμώντας τα ακόλουθα:

               (1)

               Η Κοινότητα θα πρέπει να ενισχύσει τους ελέγχους στις αποστολές πρόδρομων ουσιών από τη Λαϊκή Δημοκρατία της Κίνας, λόγω του κινδύνου εκτροπής τους για την παράνομη παρασκευή συνθετικών ναρκωτικών στην Κοινότητα.

               (2)

               Στις 27 Ιουνίου 2006, το Συμβούλιο εξουσιοδότησε την Επιτροπή να διαπραγματευθεί με την κυβέρνηση της Λαϊκής Δημοκρατίας της Κίνας συμφωνία σχετικά με τις πρόδρομες ουσίες ναρκωτικών και τις ουσίες που χρησιμοποιούνται συχνά για την παράνομη παρασκευή ναρκωτικών ή ψυχοτρόπων ουσιών («η συμφωνία»). Κατόπιν διαπραγματεύσεων, το κείμενο της συμφωνίας έγινε αποδεκτό στις 13 Μαρτίου 2008.

               (3)

               Είναι σκόπιμο το Συμβούλιο να εξουσιοδοτήσει την Επιτροπή, κατόπιν διαβουλεύσεων με ειδική επιτροπή οριζόμενη από το Συμβούλιο, να εγκρίνει τροποποιήσεις εξ ονόματος της Κοινότητας στις περιπτώσεις κατά τις οποίες η συμφωνία προβλέπει την υιοθέτηση των τροποποιήσεων αυτών από την κοινή ομάδα παρακολούθησης. Η εν λόγω εξουσιοδότηση πρέπει, ωστόσο, να περιοριστεί στην τροποποίηση των παραρτημάτων της συμφωνίας, στο βαθμό που αυτές οι τροποποιήσεις αφορούν ουσίες οι οποίες ήδη καλύπτονται από την κοινοτική νομοθεσία σχετικά με τις πρόδρομες και χημικές ουσίες.

               (4)

               Η συμφωνία θα πρέπει να εγκριθεί,

         ΑΠΟΦΑΣΙΖΕΙ:
   Άρθρο 1
   Η συμφωνία μεταξύ της Ευρωπαϊκής Κοινότητας και της κυβέρνησης της Λαϊκής Δημοκρατίας της Κίνας σχετικά με τις πρόδρομες ουσίες ναρκωτικών και τις ουσίες που χρησιμοποιούνται συχνά για την παράνομη παρασκευή ναρκωτικών ή ψυχοτρόπων ουσιών εγκρίνεται εξ ονόματος της Κοινότητας.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   1.   Η Επιτροπή, επικουρούμενη από αντιπροσώπους των κρατών μελών, εκπροσωπεί την Κοινότητα στην κοινή ομάδα παρακολούθησης που συστήνεται βάσει του άρθρου 9 της συμφωνίας.
   2.   Η Επιτροπή εξουσιοδοτείται να εγκρίνει, εξ ονόματος της Κοινότητας, τις τροποποιήσεις των παραρτημάτων Α και Β της συμφωνίας που υιοθετεί η κοινή ομάδα παρακολούθησης με βάση τη διαδικασία του άρθρου 10 της συμφωνίας.
   Στο έργο αυτό η Επιτροπή επικουρείται από ειδική επιτροπή οριζόμενη από το Συμβούλιο, στην οποία ανατίθεται η διατύπωση κοινής θέσης.
   3.   Η εξουσιοδότηση που αναφέρεται στην παράγραφο 2 περιορίζεται στις ουσίες που ήδη καλύπτονται από τη σχετική κοινοτική νομοθεσία σχετικά με τις πρόδρομες ουσίες ναρκωτικών.
   Άρθρο 3
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία δεσμεύοντας την Κοινότητα.
   Άρθρο 4
   Ο πρόεδρος του Συμβουλίου προβαίνει εξ ονόματος της Κοινότητας στην κοινοποίηση που προβλέπεται στο άρθρο 12 της συμφωνίας (1).
   Άρθρο 5
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 27 Νοεμβρίου 2008.

            Για το Συμβούλιο

            Ο Πρόεδρος

         L. CHATEL

      (1)  Η ημερομηνία έναρξης ισχύος της συμφωνίας δημοσιεύεται στην Επίσημη Εφημερίδα της Ευρωπαϊκής Ένωσης με τη φροντίδα της Γενικής Γραμματείας του Συμβουλίου.
    ---documentbreak---

               28.2.2009

               EL

               Επίσημη Εφημερίδα της Ευρωπαϊκής Ένωσης

               L 56/8

         ΣΥΜΦΩΝΊΑ
   μεταξύ της Ευρωπαϊκής Κοινότητας και της κυβέρνησης της Λαϊκής Δημοκρατίας της Κίνας σχετικά με τις πρόδρομες ουσίες ναρκωτικών και τις ουσίες που χρησιμοποιούνται συχνά για την παράνομη παρασκευή ναρκωτικών ή ψυχοτρόπων ουσιών
   Η ΕΥΡΩΠΑΪΚΗ ΚΟΙΝΟΤΗΤΑ,
   εφεξής «η Κοινότητα»,
   αφενός, και
   Η ΚΥΒΕΡΝΗΣΗ ΤΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ,
   εφεξής «η κινεζική κυβέρνηση»,
   αφετέρου,
   εφεξής «τα μέρη»,
   ΣΤΟ ΠΛΑΙΣΙΟ της σύμβασης των Ηνωμένων Εθνών του 1988 για την καταπολέμηση της παράνομης διακίνησης ναρκωτικών και ψυχοτρόπων ουσιών, που υπεγράφη στις 20 Δεκεμβρίου 1988 στη Βιέννη, εφεξής «σύμβαση του 1988» και σύμφωνα με τις νομικές διατάξεις που ισχύουν στη Λαϊκή Δημοκρατία της Κίνας και στα κράτη μέλη της Κοινότητας,
   ΑΠΟΦΑΣΙΣΜΕΝΕΣ να εμποδίσουν και να καταπολεμήσουν την παράνομη παρασκευή ναρκωτικών και ψυχοτρόπων ουσιών ελέγχοντας την εκτροπή πρόδρομων ουσιών ναρκωτικών και ουσιών που χρησιμοποιούνται συχνά για τους σκοπούς αυτούς (εφεξής «πρόδρομες ουσίες ναρκωτικών»),
   ΑΝΑΓΝΩΡΙΖΟΝΤΑΣ το άρθρο 12 της σύμβασης του 1988,
   ΠΕΠΕΙΣΜΕΝΕΣ ότι το διεθνές εμπόριο μπορεί να χρησιμοποιηθεί για την εκτροπή των πρόδρομων ουσιών ναρκωτικών, και ότι είναι αναγκαίο να συναφθούν και να εφαρμόζονται συμφωνίες μεταξύ των ενδιαφερόμενων περιοχών, με την εγκαθίδρυση ευρείας συνεργασίας, και ειδικότερα με τον συνδυασμό των ελέγχων κατά την εξαγωγή και κατά την εισαγωγή,
   ΑΝΑΓΝΩΡΙΖΟΝΤΑΣ ότι οι πρόδρομες ουσίες ναρκωτικών χρησιμοποιούνται επίσης, κατά κύριο λόγο και σε μεγάλο βαθμό, για νόμιμους σκοπούς και ότι δεν πρέπει να παρεμποδίζεται το διεθνές εμπόριο με διαδικασίες υπέρμετρης παρακολούθησης,
   ΑΠΟΦΑΣΙΣΑΝ να συνάψουν συμφωνία για την πρόληψη της εκτροπής των πρόδρομων ουσιών ναρκωτικών και των ουσιών που χρησιμοποιούνται συχνά στην παράνομη παρασκευή ναρκωτικών ή ψυχοτρόπων ουσιών,
   ΣΥΜΦΩΝΗΣΑΝ ΣΤΑ ΑΚΟΛΟΥΘΑ:
   Άρθρο 1
   Πεδίο εφαρμογής της συμφωνίας
   1.   Στην παρούσα συμφωνία καθορίζονται μέτρα για την ενίσχυση της διοικητικής συνεργασίας μεταξύ των μερών ώστε να αποτρέπεται η εκτροπή πρόδρομων ουσιών ναρκωτικών και ουσιών που χρησιμοποιούνται συχνά στην παράνομη παρασκευή ναρκωτικών και ψυχοτρόπων ουσιών, με την επιφύλαξη των συνήθων εμπορικών δραστηριοτήτων και της δέουσας αναγνώρισης των νόμιμων συμφερόντων της βιομηχανίας.
   2.   Για το σκοπό αυτό, τα μέρη παρέχουν αμοιβαία συνδρομή, όπως προβλέπεται στην παρούσα συμφωνία, ιδίως όσον αφορά τα ακόλουθα:

               —

               την παρακολούθηση των μεταξύ τους συναλλαγών όσον αφορά τις πρόδρομες ουσίες, ναρκωτικών που αναφέρονται στην παράγραφο 3, με σκοπό την παρεμπόδιση της εκτροπής τους σε παράνομες χρήσεις,

               —

               την παροχή αμοιβαίας διοικητικής συνδρομής που διασφαλίζει ότι εφαρμόζεται ορθά η αντίστοιχη νομοθεσία τους για τον έλεγχο του εμπορίου των πρόδρομων ουσιών ναρκωτικών.

         3.   Με την επιφύλαξη τυχόν τροποποιήσεων οι οποίες ενδέχεται να πραγματοποιηθούν σύμφωνα με το άρθρο 10, η παρούσα συμφωνία εφαρμόζεται στις ουσίες που απαριθμούνται στα παραρτήματα της παρούσας συμφωνίας.
   Άρθρο 2
   Παρακολούθηση του εμπορίου
   1.   Τα μέρη διαβουλεύονται και ενημερώνονται αμοιβαία, κατόπιν ιδίας πρωτοβουλίας, εφόσον έχουν βάσιμες ενδείξεις για το ότι πρόδρομες ουσίες ναρκωτικών είναι δυνατόν να εκτραπούν προς την παράνομη παρασκευή ναρκωτικών ή ψυχοτρόπων ουσιών, ιδίως στην περίπτωση αποστολής εισαγωγών ή εξαγωγών κατά την οποία οι εν λόγω ουσίες μεταφέρονται σε ασυνήθεις ποσότητες ή υπό ασυνήθεις περιστάσεις.
   2.   Όσον αφορά τις πρόδρομες ουσίες ναρκωτικών που απαριθμούνται στο παράρτημα Α της παρούσας συμφωνίας, η αρμόδια αρχή του εξάγοντος μέρους διαβιβάζει στην αρμόδια αρχή του εισάγοντος μέρους κοινοποίηση πριν από την εξαγωγή. Το εισάγον μέρος απαντά γραπτώς εντός 15 εργάσιμων ημερών από την παραλαβή του μηνύματος από το εξάγον μέρος. Στην περίπτωση που δεν απαντήσει εντός της προαναφερθείσας προθεσμίας, θεωρείται ότι δεν υπάρχει αντίρρηση για την αποστολή. Η τυχόν αντίρρηση κοινοποιείται γραπτώς στο εξάγον μέρος εντός της εν λόγω προθεσμίας και πρέπει να είναι αιτιολογημένη.
   3.   Όσον αφορά τις πρόδρομες ουσίες ναρκωτικών που απαριθμούνται στο παράρτημα Β της παρούσας συμφωνίας, η αρμόδια αρχή του εξάγοντος μέρους αποφασίζει κατά πόσον θα διεξάγει διεθνείς ελέγχους σύμφωνα με την εθνική της νομοθεσία.
   4.   Τα μέρη δεσμεύονται να απαντήσουν γραπτώς το συντομότερο δυνατό, σχετικά με τις πληροφορίες που παρασχέθηκαν ή τα μέτρα που ζητήθηκαν βάσει του παρόντος άρθρου.
   Άρθρο 3
   Αναστολή της αποστολής
   1.   Με την επιφύλαξη της ενδεχόμενης εφαρμογής τεχνικών κατασταλτικών μέτρων, αναστέλλονται οι αποστολές όταν, κατά τη γνώμη εκατέρου των μερών, υπάρχουν εύλογοι λόγοι να πιστεύεται ότι οι πρόδρομες ουσίες ναρκωτικών είναι δυνατόν να εκτραπούν σε παράνομη παρασκευή ναρκωτικών ή ψυχοτρόπων ουσιών, ή, όταν, στις περιπτώσεις που περιγράφονται στο άρθρο 2 παράγραφος 2, το εισάγον μέρος ζητεί γραπτώς την αναστολή αυτή και, ενδεχομένως, προσκομίζει αποδεικτικά στοιχεία και εγγυάται για τη λήψη μέτρων εντός πεντε εργάσιμων ημερών.
   2.   Τα μέρη συνεργάζονται προκειμένου να παρέχουν εκατέρωθεν πληροφορίες σχετικά με τις πιθανολογούμενες πράξεις εκτροπής, εφόσον τούτο βασίζεται σε αίτηση αμοιβαίας διοικητικής συνδρομής.
   Άρθρο 4
   Αμοιβαία διοικητική συνδρομή
   1.   Τα μέρη παρέχουν εκατέρωθεν, κατόπιν αιτήματος για διοικητική συνδρομή, κάθε πληροφορία για την παρεμπόδιση της εκτροπής των πρόδρομων ουσιών ναρκωτικών για την παράνομη παρασκευή ναρκωτικών ή ψυχοτρόπων ουσιών και διερευνούν τις περιπτώσεις για τις οποίες υπάρχουν υποψίες εκτροπής. Εφόσον είναι αναγκαίο, θεσπίζουν τα κατάλληλα προληπτικά μέτρα για να παρεμποδίσουν την εκτροπή.
   2.   Κάθε αίτηση για παροχή πληροφοριών ή λήψη προληπτικών μέτρων ικανοποιείται εγκαίρως.
   3.   Οι αιτήσεις διοικητικής συνδρομής ικανοποιούνται σύμφωνα με τις νομοθετικές και κανονιστικές διατάξεις του μέρους στο οποίο υποβλήθηκαν.
   4.   Δεόντως εξουσιοδοτημένοι υπάλληλοι ενός μέρους είναι δυνατόν, με τη σύμφωνη γνώμη του άλλου μέρους και υπό τις προϋποθέσεις που αυτό ορίζει, να παρίστανται στις έρευνες που διεξάγονται στο έδαφος του τελευταίου.
   5.   Τα μέρη παρέχουν εκατέρωθεν συνδρομή για τη διευκόλυνση της παροχής αποδεικτικών στοιχείων, εφόσον βασίζεται σε αίτηση αμοιβαίας διοικητικής συνδρομής.
   6.   Η διοικητική συνδρομή που προβλέπεται στο παρόν άρθρο δεν θίγει τους κανόνες που διέπουν την αμοιβαία συνδρομή σε ποινικές υποθέσεις ούτε εφαρμόζεται για πληροφορίες που λαμβάνονται στο πλαίσιο εξουσιών που ασκούνται κατόπιν αιτήματος δικαστικής αρχής, εκτός εάν η εν λόγω αρχή συμφωνεί για την ανακοίνωση τέτοιων πληροφοριών.
   7.   Ένα μέρος δύναται, κατά περίπτωση και μέσω διαβουλεύσεων, να παράσχει, κατόπιν αιτήματος του άλλου μέρους, πληροφορίες για ουσίες οι οποίες χρησιμοποιούνται μεν συχνά για την παράνομη παρασκευή ναρκωτικών ή ψυχοτρόπων ουσιών αλλά δεν εμπίπτουν στο πεδίο εφαρμογής της παρούσας συμφωνίας.
   Άρθρο 5
   Ανταλλαγή πληροφοριών και εμπιστευτικότητα
   1.   Οι πληροφορίες που λαμβάνονται, υπό οποιαδήποτε μορφή, σύμφωνα με την παρούσα συμφωνία, είναι εμπιστευτικές ή περιορισμένης χρήσης, ανάλογα με τους κανόνες που εφαρμόζει έκαστο των μερών, και καλύπτονται από το υπηρεσιακό απόρρητο.
   2.   Προσωπικά στοιχεία ανταλλάσσονται μόνον όταν το μέρος που τα λαμβάνει δεσμεύεται να τα προστατεύσει με τρόπο τουλάχιστον ισοδύναμο προς αυτόν που ισχύει στη συγκεκριμένη περίπτωση στο μέρος που τυχόν τα παρέχει. Για το σκοπό αυτό, τα μέρη ανταλλάσσουν πληροφορίες για τους εφαρμοστέους κανόνες, συμπεριλαμβανομένων των νομικών διατάξεων που ισχύουν στα κράτη μέλη της Κοινότητας.
   3.   Οι λαμβανόμενες πληροφορίες στο πλαίσιο της παρούσας συμφωνίας χρησιμοποιούνται αποκλειστικά για τους σκοπούς της παρούσας συμφωνίας. Εάν ένα εκ των μερών επιθυμεί να χρησιμοποιήσει τις πληροφορίες αυτές για άλλους σκοπούς, πρέπει να ζητήσει προηγουμένως τη γραπτή συγκατάθεση της αρχής που τις παρέσχε. Στην περίπτωση αυτή, η χρησιμοποίηση των πληροφοριών αυτών υπόκειται στους περιορισμούς που τυχόν καθορίζονται από την εν λόγω αρχή.
   4.   Η χρήση, σε διαδικασίες που έχουν κινηθεί για παράλειψη συμμόρφωσης προς τη νομοθεσία για τις πρόδρομες ουσίες ναρκωτικών που αναφέρονται στο άρθρο 3, πληροφοριών που έχουν ληφθεί στο πλαίσιο της παρούσας συμφωνίας, θεωρείται ότι γίνεται αποκλειστικά για τους σκοπούς της παρούσας συμφωνίας. Κατά συνέπεια, τα μέρη δύνανται να χρησιμοποιούν, σε διαδικασίες, ως αποδεικτικά στοιχεία πληροφορίες που έχουν λάβει και έγγραφα που έχουν συμβουλευτεί σύμφωνα με τις διατάξεις της παρούσας συμφωνίας. Για τη χρήση των αποδεικτικών στοιχείων, απαιτείται προηγουμένως άδεια της αρμόδιας αρχής η οποία χορήγησε τις εν λόγω πληροφορίες ή επέτρεψε την πρόσβαση στα εν λόγω έγγραφα.
   Άρθρο 6
   Εξαιρέσεις από την υποχρέωση παροχής συνδρομής
   1.   Η παροχή συνδρομής είναι δυνατόν να απορριφθεί ή μπορεί να υποβληθεί σε ορισμένες προϋποθέσεις, εάν μέρος θεωρήσει ότι η εν λόγω συνδρομή στο πλαίσιο της παρούσας συμφωνίας:

               α)

               ενδέχεται να θίξει την κυριαρχία της Λαϊκής Δημοκρατίας της Κίνας ή κράτους μέλους της Κοινότητας από το οποίο έχει ζητηθεί η παροχή συνδρομής δυνάμει της παρούσας συμφωνίας ή

               β)

               ενδέχεται να προσβάλει τη δημόσια τάξη, την ασφάλεια ή άλλα ζωτικά συμφέροντα, ιδίως στις περιπτώσεις που αναφέρονται στο άρθρο 5 παράγραφος 2 ή

               γ)

               παραβιάζει το βιομηχανικό, εμπορικό ή επαγγελματικό απόρρητο.

         2.   Η παροχή της συνδρομής είναι δυνατό να αναβληθεί από την αρχή στην οποία υποβάλλεται η αίτηση, με την αιτιολογία ότι αυτή παρεμποδίζει τη διεξαγωγή έρευνας, δίωξης ή δίκης. Σε αυτή την περίπτωση, η αρχή στην οποία υποβάλλεται η αίτηση διαβουλεύεται με την αιτούσα αρχή για να εξεταστεί αν είναι δυνατόν να παρασχεθεί βοήθεια υπό τις προϋποθέσεις και τους όρους που η αρχή στην οποία υποβάλλεται η αίτηση κρίνει αναγκαίους.
   3.   Αν η αιτούσα αρχή ζητήσει συνδρομή την οποία η ίδια δεν θα μπορούσε να παράσχει αν της είχε ζητηθεί, εφιστά στην αίτησή της την προσοχή επί του γεγονότος αυτού. Σε αυτή την περίπτωση, εναπόκειται στην αρχή στην οποία υποβάλλεται η αίτηση να αποφασίσει για τον τρόπο με τον οποίο θα ανταποκριθεί στη συγκεκριμένη αίτηση.
   4.   Στις περιπτώσεις που προβλέπονται στο παρόν άρθρο, η απόφαση της αρχής στην οποία υποβάλλεται η αίτηση και η αιτιολόγησή της πρέπει να γνωστοποιούνται στην αιτούσα αρχή το συντομότερο δυνατόν.
   Άρθρο 7
   Τεχνική και επιστημονική συνεργασία
   Τα μέρη συνεργάζονται για τον εντοπισμό νέων μεθόδων εκτροπής καθώς και κατάλληλων αντιμέτρων, συμπεριλαμβανομένης της τεχνικής συνεργασίας, και ειδικότερα της κατάρτισης και των προγραμμάτων ανταλλαγών για τους ενδιαφερόμενους υπαλλήλους, με στόχο την ενίσχυση των διοικητικών δομών και των δομών επιβολής της εφαρμογής στον τομέα αυτό και την προώθηση της συνεργασίας με τον εμπορικό και βιομηχανικό κλάδο.
   Άρθρο 8
   Μέτρα εφαρμογής
   1.   Η Κίνα, η Ευρωπαϊκή Επιτροπή και κάθε κράτος μέλος της Κοινότητας ορίζουν αντίστοιχα μια αρμόδια αρχή για το συντονισμό της εφαρμογής της παρούσας συμφωνίας. Οι αρχές αυτές επικοινωνούν απευθείας μεταξύ τους για τους σκοπούς της παρούσας συμφωνίας.
   2.   Τα μέρη διαβουλεύονται μεταξύ τους και, ακολούθως, ενημερώνονται αμοιβαία σχετικά με τους λεπτομερείς κανόνες εφαρμογής που θεσπίζουν δυνάμει των διατάξεων της παρούσας συμφωνίας.
   Άρθρο 9
   Κοινή ομάδα παρακολούθησης
   1.   Συστήνεται κοινή ομάδα παρακολούθησης, εφεξής «κοινή ομάδα παρακολούθησης», στην οποία εκπροσωπούνται τα μέρη.
   2.   Η κοινή ομάδα παρακολούθησης ενεργεί με αμοιβαία συμφωνία.
   3.   Η κοινή ομάδα παρακολούθησης συνέρχεται, εφόσον είναι ανάγκη, κατά την ημερομηνία, τον τόπο και σύμφωνα με το πρόγραμμα που καθορίζονται κατόπιν κοινής συμφωνίας.
   Έκτακτες συνεδριάσεις της κοινής ομάδας παρακολούθησης είναι δυνατόν να συμφωνούνται κατόπιν αμοιβαίας συμφωνίας των μερών.
   Άρθρο 10
   Ρόλος της κοινής ομάδας παρακολούθησης
   1.   Η κοινή ομάδα παρακολούθησης διαχειρίζεται την παρούσα συμφωνία και εξασφαλίζει την ορθή εφαρμογή της. Για το σκοπό αυτό:

               —

               ενημερώνεται από τα μέρη για την εμπειρία που αποκομίζουν από την εφαρμογή της παρούσας συμφωνίας,

               —

               λαμβάνει αποφάσεις στις περιπτώσεις που προβλέπονται στην παράγραφο 2,

               —

               εξετάζει και διαμορφώνει τα μέτρα τεχνικής συνεργασίας,

               —

               εξετάζει και διαμορφώνει άλλες πιθανές μορφές συνεργασίας.

         2.   Η κοινή ομάδα παρακολούθησης δύναται να λαμβάνει, με αμοιβαία συγκατάθεση, αποφάσεις για την τροποποίηση των παραρτημάτων Α και Β. Οι αποφάσεις αυτές εφαρμόζονται από τα μέρη σύμφωνα με την κατ’ ιδίαν νομοθεσία τους.
   3.   Η κοινή ομάδα παρακολούθησης δύναται να διατυπώνει συστάσεις προς τα μέρη σχετικά με:

               α)

               άλλες τροποποιήσεις της παρούσας συμφωνίας·

               β)

               μέτρα που απαιτούνται για την εφαρμογή της παρούσας συμφωνίας.

         Άρθρο 11
   Άλλες υποχρεώσεις που επιβάλλονται στο πλαίσιο άλλων συμφωνιών
   1.   Λαμβανομένων υπόψη των αντίστοιχων αρμοδιοτήτων της Κοινότητας και των κρατών μελών της, οι διατάξεις της παρούσας συμφωνίας:

               —

               δεν επηρεάζουν τις υποχρεώσεις των μερών στο πλαίσιο άλλης διεθνούς συμφωνίας ή σύμβασης,

               —

               δεν επηρεάζουν τη γνωστοποίηση, μεταξύ των αρμόδιων υπηρεσιών της Ευρωπαϊκής Επιτροπής και των αντίστοιχων υπηρεσιών των κρατών μελών της Κοινότητας, πληροφοριών που λαμβάνονται στο πλαίσιο της παρούσας συμφωνίας και οι οποίες θα μπορούσαν να παρουσιάζουν ενδιαφέρον για την Κοινότητα.

         2.   Παρά τις διατάξεις της παραγράφου 1, οι διατάξεις της παρούσας συμφωνίας υπερισχύουν των διατάξεων κάθε διμερούς συμφωνίας σχετικά με τις πρόδρομες ουσίες ναρκωτικών και άλλες ουσίες που χρησιμοποιούνται συχνά για την παράνομη παρασκευή ναρκωτικών ή ψυχοτρόπων ουσιών, η οποία έχει συναφθεί ή μπορεί να συναφθεί μεταξύ επιμέρους κρατών μελών και της Λαϊκής Δημοκρατίας της Κίνας, εφόσον οι διατάξεις της εν λόγω συμφωνίας δεν συμβιβάζονται με τις διατάξεις της παρούσας συμφωνίας.
   3.   Όσον αφορά ζητήματα σχετικά με την εφαρμοσιμότητα της παρούσας συμφωνίας, τα μέρη διαβουλεύονται μεταξύ τους για την επίλυσή τους στο πλαίσιο της κοινής ομάδας παρακολούθησης.
   4.   Τα μέρη κοινοποιούν επίσης εκατέρωθεν τα μέτρα που λαμβάνουν με άλλες χώρες σχετικά με θέματα ελεγχόμενων ουσιών.
   Άρθρο 12
   Έναρξη ισχύος
   Κάθε μέρος κοινοποιεί γραπτώς προς το άλλο μέρος την ολοκλήρωση των εσωτερικών νομικών διαδικασιών του για την έναρξη ισχύος της παρούσας συμφωνίας. Η παρούσα συμφωνία αρχίζει να ισχύει 60 ημέρες μετά την ημερομηνία κατά την οποία παραλαμβάνεται η τελευταία γραπτή κοινοποίηση.
   Άρθρο 13
   Διάρκεια ισχύος και καταγγελία
   1.   Η παρούσα συμφωνία συνάπτεται για μια πενταετία και, εκτός εάν μέρος κοινοποιήσει γραπτώς στο άλλο μέρος την πρόθεσή του να καταγγείλει τη συμφωνία τουλάχιστον έξι μήνες πριν από τη λήξη αυτής της περιόδου, ανανεώνεται σιωπηρά για διαδοχικές πενταετείς περιόδους.
   2.   Η παρούσα συμφωνία μπορεί να τροποποιείται με αμοιβαία συγκατάθεση των μερών.

      Έγινε σε δύο αντίτυπα στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και κινεζική γλώσσα, και όλα τα κείμενα είναι εξίσου αυθεντικά. Σε περίπτωση διαφορών ερμηνείας της παρούσας συμφωνίας, καθοριστική σημασία έχουν τα κείμενα στην αγγλική και την κινεζική γλώσσα.
      Съставено в Брюксел на тридесети януари две хиляди и девета година.
      Hecho en Bruselas, el treinta de enero de dos mil nueve.
      V Bruselu dne třicátého ledna dva tisíce devět.
      Udfærdiget i Bruxelles den tredivte januar to tusind og ni.
      Geschehen zu Brüssel am dreißigsten Januar zweitausendneun
      Kahe tuhande üheksanda aasta jaanuarikuu kolmekümnendal päeval Brüsselis.
      Εγινε στις Βρυξέλλες, στις τριάντα Ιανουαρίου δύο χιλιάδες εννιά.
      Done at Brussels on the thirtieth day of January in the year two thousand and nine.
      Fait à Bruxelles, le trente janvier deux mille neuf.
      Fatto a Bruxelles, addì trenta gennaio duemilanove.
      Briselē, divtūkstoš devītā gada trīsdesmitajā janvārī.
      Priimta du tūkstančiai devintų metų sausio trisdešimtą dieną Briuselyje.
      Kelt Brüsszelben, a kétezer-kilencedik év január harmincadik napján.
      Magħmul fi Brussell, fit-tletin jum ta’ Jannar tas-sena elfejn u disgħa.
      Gedaan te Brussel, de dertigste januari tweeduizend negen.
      Sporządzono w Brukseli, dnia trzydziestego stycznia roku dwa tysiące dziewiątego.
      Feito em Bruxelas, em trinta de Janeiro de dois mil e nove.
      Încheiat la Bruxelles, la treizeci ianuarie două mii nouă.
      V Bruseli tridsiateho januára dvetisícdeväť.
      V Bruslju, dne tridesetega januarja leta dva tisoč devet.
      Tehty Brysselissä kolmantenakymmenentenä päivänä tammikuuta vuonna kaksituhattayhdeksän.
      Som skedde i Bryssel den trettionde januari tjugohundranio.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         От името на правителството на Киtайската народна република
         Por el Gobierno de la República Popular China
         Za vládu Čínské lidové republiky
         For Folkerepublikken Kinas regering
         Im Namen der Regierung der Volksrepublik China
         Hiina Rahvavabariigi valitsuse nimel
         Για την κυβέρνηση της Λαϊκής Δημοκρατίας της Κίνας
         For the Government of the People’s Republic of China
         Pour le gouvernement de la République populaire de Chine
         Per il governo della Repubblica popolare cinese
         Ķīnas Tautas Republikas vārdā
         Kinijos Liaudies Respublikos Vyriausybės vardu
         A Kínai Népköztársaság kormánya részéről
         Għall-Gvern tar-Repubblika Popolari taċ-Ċina
         Voor de Regering van de Volksrepubliek China
         W imieniu rządu Chińskiej Republiki Ludowej
         Pelo Governo da República Popular da China
         Pentru Guvernul Republicii Populare Chineze
         Za vládu Čínskej ľudovej republiky
         Za Vlado Ljudske republike Kitajske
         Kiinan kansantasavallan hallituksen puolesta
         På Folkrepubliken Kinas regering vägnar

   ΠΑΡΑΡΤΗΜΑ A
   Ουσίες υπαγόμενες στα μέτρα που αναφέρονται στο άρθρο 2 παράγραφος 2
   Ν-Ακετυλανθρανιλικό οξύ
   Οξικός ανυδρίτης
   Ανθρανιλικό οξύ
   Εφεδρίνη
   Εκχύλισμα εφέδρας
   Εργομετρίνη
   Εργοταμίνη
   Ισοσαφρόλη
   Λυσεργικό οξύ
   3,4-Μεθυλενοδιοξυφαινυλ-2-προπανόνη
   Νορεφεδρίνη
   Φαινυλοξικό οξύ
   1-Φαινυλο-2-προπανόνη
   Πιπερονάλη
   Υπερμαγγανικό κάλιο
   Ψευδοεφεδρίνη
   Σαφρόλη
   Έλαια πλούσια σε σαφρόλη

      Σημείωση: Ο κατάλογος των ουσιών πρέπει πάντοτε να περιέχει αναφορά στα άλατά τους, όπου χρειάζεται.
   ΠΑΡΑΡΤΗΜΑ B
   Ουσίες υπαγόμενες στα μέτρα που αναφέρονται στο άρθρο 2 παράγραφος 3
   Ακετόνη
   Αιθυλαιθέρας
   Υδροχλωρικό οξύ
   Μεθυλαιθυλκετόνη
   Πιπεριδίνη
   Θειικό οξύ
   Τολουόλιο


title: 2006/817/ΕΚ: Απόφαση του Ευρωπαϊκού Κοινοβουλίου, της 27ης Απριλίου 2006 , σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2004, τμήμα VIII Β — Ευρωπαίος Επόπτης Προστασίας Δεδομένων

text:
               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/49

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Απριλίου 2006
   σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2004, τμήμα VIII Β — Ευρωπαίος Επόπτης Προστασίας Δεδομένων
   (2006/817/EK)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2004 (1),

               —

               έχοντας υπόψη τους τελικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2004, Τόμος III (N6-0027/2005 — C6-0365/2005),

               —

               έχοντας υπόψη την ετήσια έκθεση του Ελεγκτικού Συνεδρίου για το οικονομικό έτος 2004, συνοδευόμενη από τις απαντήσεις των οργάνων (2),

               —

               έχοντας υπόψη τη δήλωση αξιοπιστίας του Ελεγκτικού Συνεδρίου, σύμφωνα με το άρθρο 248 της Συνθήκης ΕΚ, όσον αφορά την αξιοπιστία των λογαριασμών και τη νομιμότητα και κανονικότητα των υποκειμένων πράξεων (3),

               —

               έχοντας υπόψη τη σύσταση του Συμβουλίου της 14ης Μαρτίου 2006 (5971/2006 — C6-0092/2006),

               —

               έχοντας υπόψη τα άρθρα 272, παράγραφος 10, 275 και 276 της Συνθήκης ΕΚ,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και συγκεκριμένα τα άρθρα 50, 86, 145, 146 και 147,

               —

               έχοντας υπόψη το δημοσιονομικό κανονισμό της 21ης Δεκεμβρίου 1977 που εφαρμόζεται στον γενικό προϋπολογισμό των Ευρωπαϊκών Κοινοτήτων (5),

               —

               έχοντας υπόψη το άρθρο 71 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών και την γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (Α6-0117/2006),

               1.

               χορηγεί απαλλαγή στον Ευρωπαίο επόπτη προστασίας δεδομένων για την εκτέλεση του προϋπολογισμού για το οικονομικό έτος 2004·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον Πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στο Συμβούλιο, στην Επιτροπή, στο Δικαστήριο, στο Ελεγκτικό Συνέδριο, στην Ευρωπαϊκή Οικονομική και Κοινωνική Επιτροπή, στην Επιτροπή των Περιφερειών, στον Ευρωπαίο Διαμεσολαβητή και στον Ευρωπαίο Επόπτη Προστασίας Δεδομένων και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  EE L 53 της 23.2.2004.

      (2)  ΕΕ C 301 της 30.11.2005, σ. 1.

      (3)  ΕΕ C 301 της 30.11.2005, σ. 9.

      (4)  ΕΕ L 248 της 16.9.2002, σ. 1.

      (5)  ΕΕ L 356 της 31.12.1977, σ. 1.
    ---documentbreak---

               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/50

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2004, τμήμα VIII Β — Ευρωπαίος Επόπτης Προστασίας Δεδομένων
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2004 (1),

               —

               έχοντας υπόψη τους τελικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2004, Τόμος III (N6-0027/2005 — C6-0365/2005),

               —

               έχοντας υπόψη την ετήσια έκθεση του Ελεγκτικού Συνεδρίου για το οικονομικό έτος 2004, συνοδευόμενη από τις απαντήσεις των οργάνων (2),

               —

               έχοντας υπόψη τη δήλωση αξιοπιστίας του Ελεγκτικού Συνεδρίου, σύμφωνα με το άρθρο 248 της Συνθήκης ΕΚ, όσον αφορά την αξιοπιστία των λογαριασμών και τη νομιμότητα και κανονικότητα των υποκειμένων πράξεων (3),

               —

               έχοντας υπόψη τη σύσταση του Συμβουλίου της 14ης Μαρτίου 2006 (5971/2006 — C6-0092/2006),

               —

               έχοντας υπόψη τα άρθρα 272, παράγραφος 10, 275 και 276 της Συνθήκης ΕΚ,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4) και συγκεκριμένα τα άρθρα του 50, 86, 145, 146 και 147,

               —

               έχοντας υπόψη το δημοσιονομικό κανονισμό της 21ης Δεκεμβρίου 1977 που εφαρμόζεται στον γενικό προϋπολογισμό των Ευρωπαϊκών Κοινοτήτων (5),

               —

               έχοντας υπόψη το άρθρο 71 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (Α6-0117/2006),

               1.

               σημειώνει ότι το 2004 ο Ευρωπαίος επόπτης προστασίας δεδομένων (EΕΠΔ) διαχειρίστηκε προϋπολογισμό 1 942 279 ευρώ με ποσοστό χρησιμοποίησης 54,67 %·

               2.

               σημειώνει ότι από τον έλεγχο του EΕΠΔ που διενήργησε το Ελεγκτικό Συνέδριο δεν προέκυψαν παρατηρήσεις (παράγραφος 9.24 της ετήσιας έκθεσης του Ελεγκτικού Συνεδρίου)·

               3.

               σημειώνει ότι στις 24 Ιουνίου 2004 οι Γενικοί Γραμματείς της Επιτροπής, του Ευρωπαϊκού Κοινοβουλίου και του Συμβουλίου υπέγραψαν από κοινού με τον EΕΠΔ συμφωνία διοικητικής συνεργασίας με σκοπό την επικούρηση του EΕΠΔ για τριετή περίοδο εκκίνησης σύμφωνα με την οποία:

                           —

                           ο υπόλογος και ο εσωτερικός ελεγκτής της Επιτροπής ορίσθηκαν ως ο υπόλογος και ελεγκτής του EΕΠΔ·

                           —

                           τα τμήματα της Επιτροπής παρέχουν βοήθεια για όλα τα καθήκοντα που αφορούν τη διαχείριση ανθρώπων που συνδέονται με το όργανο, όπως πρόσληψη προσωπικού, καθορισμός δικαιωμάτων, καταβολή μισθών, επιστροφή ιατρικών εξόδων, πληρωμές αποστολών, κ.λπ.·

                           —

                           τα τμήματα της Επιτροπής βοηθούν επίσης τον EΕΠΔ στην κατάρτιση και εκτέλεση του προϋπολογισμού·

                           —

                           ο EΕΠΔ εγκαθίσταται στα κτίρια του Ευρωπαϊκού Κοινοβουλίου· τα τμήματα του Κοινοβουλίου επικουρούν τον EΕΠΔ όσον αφορά την υλική υποδομή και τεχνογνωσία σχετικά με την εγκατάστασή του στα κτίρια (ασφάλεια των κτιρίων, ταχυδρομείο, ηλεκτρονικοί υπολογιστές, τηλέφωνα, γραφεία και αναλώσιμα είδη)·

               4.

               πιστεύει ότι μια ανανέωση της συμφωνίας συνεργασίας θα ήταν επιθυμητή λαμβάνοντας υπόψη το μικρό μέγεθος της διοίκησης του EΕΠΔ·

               5.

               καλεί τον Ευρωπαίο Επόπτη Προστασίας Δεδομένων να συνεχίσει τη συγκρότηση του θεσμικού οργάνου με πλήρη σεβασμό στις βασικές αρχές της νομιμότητας, της κανονικότητας και της χρηστής δημοσιονομικής διαχείρισης.

      (1)  EE L 53 της 23.2.2004.

      (2)  ΕΕ C 301 της 30.11.2005, σ. 1.

      (3)  ΕΕ C 301 της 30.11.2005, σ. 9.

      (4)  ΕΕ L 248 της 16.9.2002, σ. 1.

      (5)  ΕΕ L 356 της 31.12.1977, σ. 1.


title: 2005/714/ΚΕΠΠΑ: Απόφαση BiH/7/2005 της Επιτροπής Πολιτικής και Ασφάλειας, της 20ής Σεπτεμβρίου 2005, σχετικά με το διορισμό του αρχηγού της μονάδας διοίκησης της ΕΕ στη Νάπολη για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη

text:
               15.10.2005

               EL

               Επίσημη Εφημερίδα της Ευρωπαϊκής Ένωσης

               L 271/41

      ΑΠΌΦΑΣΗ BiH/7/2005 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ

   της 20ής Σεπτεμβρίου 2005
   σχετικά με το διορισμό του αρχηγού της μονάδας διοίκησης της ΕΕ στη Νάπολη για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη
   (2005/714/ΚΕΠΠΑ)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 25 τρίτη παράγραφος,
   την κοινή δράση 2004/570/ΚΕΠΠΑ του Συμβουλίου, της 12ης Ιουλίου 2004, σχετικά με τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη (1), και ιδίως το άρθρο 6,
   Εκτιμώντας τα ακόλουθα:

               (1)

               Με την ανταλλαγή επιστολών μεταξύ του Γενικού Γραμματέα/Ύπατου Εκπροσώπου και του γενικού γραμματέα του ΝΑΤΟ στις 28 Σεπτεμβρίου 2004 και στις 8 Οκτωβρίου 2004 αντιστοίχως, το Βορειοατλαντικό Συμβούλιο συμφώνησε να τοποθετηθεί ο αρχηγός του στρατιωτικού επιτελείου της διοίκησης συμμαχικών δυνάμεων στη Νάπολη, ως αρχηγός της μονάδας διοίκησης της ΕΕ στη Νάπολη.

               (2)

               Η στρατιωτική επιτροπή της ΕΕ υποστήριξε τη σύσταση του διοικητή επιχειρήσεων της ΕΕ να διοριστεί ο αρχηγός του στρατιωτικού επιτελείου της διοίκησης συμμαχικών δυνάμεων στη Νάπολη, υποστράτηγος Giuseppe MARANI, ως αρχηγός της μονάδας διοίκησης της ΕΕ στη Νάπολη για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη.

               (3)

               Σύμφωνα με το άρθρο 6 της κοινής δράσης 2004/570/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να ασκήσει την πολιτική και στρατηγική διεύθυνση της στρατιωτικής επιχείρησης της ΕΕ.

               (4)

               Σύμφωνα με το άρθρο 6 του πρωτοκόλλου για τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην εκπόνηση και στην εφαρμογή αποφάσεων και δράσεων της Ευρωπαϊκής Ένωσης που έχουν συνέπειες στην άμυνα.

               (5)

               Το Ευρωπαϊκό Συμβούλιο της Κοπεγχάγης προέβη στις 12 και 13 Δεκεμβρίου 2002 σε δήλωση σύμφωνα με την οποία οι διευθετήσεις «Βερολίνο +» και η υλοποίησή τους θα έχουν εφαρμογή μόνο σε όσα κράτη μέλη της Ευρωπαϊκής Ένωσης είναι ταυτόχρονα είτε μέλη του ΝΑΤΟ είτε συμβαλλόμενα μέρη της «εταιρικής σχέσης για την ειρήνη» και έχουν ως εκ τούτου συνάψει διμερείς συμφωνίες ασφάλειας με το ΝΑΤΟ,

         ΑΠΟΦΑΣΙΖΕΙ:
   Άρθρο 1
   Ο υποστράτηγος Giuseppe MARANI διορίζεται αρχηγός της μονάδας διοίκησης της ΕΕ στη Νάπολη για τη στρατιωτική επιχείρηση της Ευρωπαϊκής Ένωσης στη Βοσνία-Ερζεγοβίνη.
   Άρθρο 2
   Η παρούσα απόφαση αρχίζει να παράγει αποτελέσματα από την ημερομηνία έκδοσής της.

      Βρυξέλλες, 20 Σεπτεμβρίου 2005.

            Για την Επιτροπή Πολιτικής και Ασφάλειας

            Ο Πρόεδρος

         J. KING

      (1)  ΕΕ L 252 της 28.7.2004, σ. 10.


title: Αίτηση υπεράσπισης της ασυλίας του Renato Brunetta Απόφαση του Ευρωπαϊκού Κοινοβουλίου της 22ας Απριλίου 2009 σχετικά με την αίτηση για την υπεράσπιση της ασυλίας και των προνομιών του Renato Brunetta (2008/2147(IMM))

text:
               8.7.2010

               EL

               Επίσημη Εφημερίδα της Ευρωπαϊκής Ένωσης

               CE 184/135

         Τετάρτη, 22 Απριλίου 2009Αίτηση υπεράσπισης της ασυλίας του Renato Brunetta
   P6_TA(2009)0234
   Απόφαση του Ευρωπαϊκού Κοινοβουλίου της 22ας Απριλίου 2009 σχετικά με την αίτηση για την υπεράσπιση της ασυλίας και των προνομιών του Renato Brunetta (2008/2147(IMM))
   2010/C 184 E/29

      Το Ευρωπαϊκό Κοινοβούλιο,

   έχοντας υπόψη την αίτηση του Renato Brunetta για την υπεράσπιση της ασυλίας του στο πλαίσιο ποινικής δίκης που εκκρεμεί εις βάρος του ενώπιον του Ποινικού Δικαστηρίου της Φλωρεντίας, της 15ης Μαΐου 2008, η οποία ανακοινώθηκε στη συνεδρίαση της ολομέλειας της 4ης Ιουνίου 2008,
   έχοντας υπόψη τα άρθρα 9 και 10 του πρωτοκόλλου περί προνομίων και ασυλιών των Ευρωπαϊκών Κοινοτήτων της 8ης Απριλίου 1965 και το άρθρο 6, παράγραφος 2, της πράξης της 20ης Σεπτεμβρίου 1976 σχετικά με την εκλογή των μελών του Ευρωπαϊκού Κοινοβουλίου με άμεση και καθολική ψηφοφορία,
   έχοντας υπόψη τις αποφάσεις της 12ης Μαΐου 1964, της 10ης Ιουλίου 1986 και της 21ης Οκτωβρίου 2008 (1) του Δικαστηρίου των Ευρωπαϊκών Κοινοτήτων,
   έχοντας υπόψη τα άρθρα 6, παράγραφος 3, και 7 του Κανονισμού του,
   έχοντας υπόψη την έκθεση της Επιτροπής Νομικών Θεμάτων (A6-0195/2009),

               1.

               αποφασίζει να υπερασπίσει την ασυλία και τα προνόμια του Renato Brunetta·

               2.

               αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις αρμόδιες αρχές της Ιταλικής Δημοκρατίας.

      (1)  Υπόθεση 101/63, Wagner κατάFohrmann και Krier, Συλλογή τόμος 1954-1964, σ. 1089, υπόθεση 149/85 Wybot κατάFaure και λοιπών, Συλλογή 1986, σ. 2391 και συνεκδικασθείσες υποθέσεις C-200/07 και C-201/07 Marra κατάDe Gregorio και Clemente, που δεν έχουν ακόμη δημοσιευθεί στη Συλλογή.


title: Απόφαση (ΕΕ) 2017/1604 του Ευρωπαϊκού Κοινοβουλίου, της 27ης Απριλίου 2017, σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2015, τμήμα II — Ευρωπαϊκό Συμβούλιο και Συμβούλιο

text:
               29.9.2017

               EL

               Επίσημη Εφημερίδα της Ευρωπαϊκής Ένωσης

               L 252/22

         ΑΠΌΦΑΣΗ (ΕΕ) 2017/1604 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Απριλίου 2017
   σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2015, τμήμα II — Ευρωπαϊκό Συμβούλιο και Συμβούλιο
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2015 (1),

               —

               έχοντας υπόψη τους ενοποιημένους ετήσιους λογαριασμούς της Ευρωπαϊκής Ένωσης για το οικονομικό έτος 2015 [COM(2016) 475 — C8-0271/2016] (2),

               —

               έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2015, που συνοδεύεται από τις απαντήσεις των οργάνων (3),

               —

               έχοντας υπόψη τη δήλωση αξιοπιστίας (4) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2015, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη το άρθρο 314 παράγραφος 10 και τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως τα άρθρα 55, 99, 164, 165 και 166,

               —

               έχοντας υπόψη το άρθρο 94 και το παράρτημα IV του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A8-0131/2017),

               1.

               αναβάλλει την απόφασή του για τη χορήγηση απαλλαγής στον Γενικό Γραμματέα του Συμβουλίου όσον αφορά την εκτέλεση του προϋπολογισμού του Ευρωπαϊκού Συμβουλίου και του Συμβουλίου για το οικονομικό έτος 2015·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στο Ευρωπαϊκό Συμβούλιο, στο Συμβούλιο, στην Επιτροπή, στο Δικαστήριο της Ευρωπαϊκής Ένωσης, στο Ελεγκτικό Συνέδριο, στον Ευρωπαίο Διαμεσολαβητή, στον Ευρωπαίο Επόπτη Προστασίας των Δεδομένων και στην Ευρωπαϊκή Υπηρεσία Εξωτερικής Δράσης, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Antonio TAJANI

            Ο Γενικός Γραμματέας

         Klaus WELLE

      (1)  ΕΕ L 69 της 13.3.2015.

      (2)  ΕΕ C 380 της 14.10.2016, σ. 1.

      (3)  ΕΕ C 375 της 13.10.2016, σ. 1.

      (4)  ΕΕ C 380 της 14.10.2016, σ. 147.

      (5)  ΕΕ L 298 της 26.10.2012, σ. 1.


title: 2006/582/ΕΚ: Απόφαση της Επιτροπής, της 28ης Αυγούστου 2006 , για τον τερματισμό της διαδικασίας αντιντάμπινγκ όσον αφορά τις εισαγωγές υποδημάτων με προστατευτικό κάλυμμα των δακτύλων καταγωγής Λαϊκής Δημοκρατίας της Κίνας και της Ινδίας

text:
               29.8.2006

               EL

               Επίσημη Εφημερίδα της Ευρωπαϊκής Ένωσης

               L 234/33

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 28ης Αυγούστου 2006
   για τον τερματισμό της διαδικασίας αντιντάμπινγκ όσον αφορά τις εισαγωγές υποδημάτων με προστατευτικό κάλυμμα των δακτύλων καταγωγής Λαϊκής Δημοκρατίας της Κίνας και της Ινδίας
   (2006/582/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής ο «βασικός κανονισμός»), και ιδίως το άρθρο 9,
   Κατόπιν διαβούλευσης με τη συμβουλευτική επιτροπή,
   Εκτιμώντας τα ακόλουθα:
   A.   ΔΙΑΔΙΚΑΣΙΑ

               (1)

               Στις 13 Μαΐου 2005, η Επιτροπή έλαβε καταγγελία σύμφωνα με το άρθρο 5 του βασικού κανονισμού, στην οποία διατυπώνονται ισχυρισμοί για ζημιογόνο ντάμπινγκ που προκαλείται από εισαγωγές υποδημάτων με προστατευτικό κάλυμμα δακτύλων, καταγωγής Λαϊκής Δημοκρατίας της Κίνας («ΛΔΚ») και της Ινδίας.

               (2)

               Η καταγγελία υποβλήθηκε από την European Confederation of the Footwear Industry (CEC) («ο καταγγέλλων») εξ ονόματος των παραγωγών που αντιπροσωπεύουν το μεγαλύτερο τμήμα, στη συγκεκριμένη περίπτωση πάνω από το 30 %, της συνολικής κοινοτικής παραγωγής υποδημάτων με προστατευτικό κάλυμμα των δακτύλων, σύμφωνα με το άρθρο 4 παράγραφος 1 και το άρθρο 5 παράγραφος 4 του βασικού κανονισμού.

               (3)

               Η καταγγελία περιείχε εκ πρώτης όψεως αποδεικτικά στοιχεία για την ύπαρξη ντάμπινγκ και σημαντικής ζημίας που προέκυψε από αυτό, τα οποία θεωρήθηκαν επαρκή ώστε να δικαιολογείται η έναρξη έρευνας.

               (4)

               Μέσω ανακοίνωσης που δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2) (η «ανακοίνωση για την έναρξη διαδικασίας»), η Επιτροπή κίνησε διαδικασία αντιντάμπινγκ σχετικά με τις εισαγωγές στην Κοινότητα ορισμένων υποδημάτων των οποίων το πάνω μέρος είναι από καουτσούκ ή πλαστικό (εξαιρουμένων των αδιάβροχων υποδημάτων με εξωτερικά πέλματα και πάνω μέρος από καουτσούκ ή πλαστικό, στα οποία το πάνω μέρος δεν είναι ενωμένο με το εξωτερικό πέλμα ούτε έχει στερεωθεί σε αυτό με ραφή ή με καρφιά, βίδες, θηλυκωτήρια ή παρόμοιες διατάξεις) ή από δέρμα ή ανασχηματισμένο δέρμα, τα οποία φέρουν προστατευτικό κάλυμμα δακτύλων, υπάγονται στους κωδικούς ΣΟ 6402 30 00, 6403 40 00, ex 6402 19 00, ex 6402 91 00, ex 6402 99 10, ex 6402 99 31, ex 6402 99 39, ex 6402 99 50, ex 6402 99 91, ex 6402 99 93, ex 6402 99 96, ex 6402 99 98, ex 6403 19 00, ex 6403 30 00, ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 11, ex 6403 59 31, ex 6403 59 35, ex 6403 59 39, ex 6403 59 50, ex 6403 59 91, ex 6403 59 95, ex 6403 59 99, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 50, ex 6403 99 91, ex 6403 99 93, ex 6403 99 96, ex 6403 99 98, ex 6405 10 00, ex 6405 90 10 και ex 6405 90 90, και είναι καταγωγής ΛΔΚ και της Ινδίας.

               (5)

               Η Επιτροπή ενημέρωσε επίσημα τους παραγωγούς-εξαγωγείς της ΛΔΚ και της Ινδίας και τους γνωστούς ενδιαφερόμενους εισαγωγείς/εμπόρους, τους εκπροσώπους των ενδιαφερόμενων εξαγουσών χωρών, τους καταγγέλλοντες παραγωγούς της Κοινότητας και άλλους γνωστούς παραγωγούς στην Κοινότητα, τους προμηθευτές και τους γνωστούς ενδιαφερόμενους χρήστες καθώς και τις ενώσεις τους σχετικά με την έναρξη της διαδικασίας. Δόθηκε η ευκαιρία στα ενδιαφερόμενα μέρη να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση σχετικά με την έναρξη της διαδικασίας.

         B.   ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

               (6)

               Με επιστολή που απηύθυνε στην Επιτροπή στις 17 Ιουλίου 2006, ο καταγγέλλων απέσυρε επισήμως την καταγγελία του σχετικά με τις εισαγωγές υποδημάτων με προστατευτικό κάλυμμα δακτύλων.

               (7)

               Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί εφόσον αποσύρεται η καταγγελία, εκτός αν η περάτωση δεν είναι προς το συμφέρον της Κοινότητας.

               (8)

               Η Επιτροπή θεώρησε ότι θα πρέπει να περατωθεί η παρούσα διαδικασία, δεδομένου ότι με την έρευνα δεν προέκυψαν εκτιμήσεις που να δείχνουν ότι η περάτωση δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. Δεν ελήφθησαν παρατηρήσεις σύμφωνα με τις οποίες η περάτωση αυτή δεν θα ήταν προς το συμφέρον της Κοινότητας.

               (9)

               Επομένως, συνάγεται το συμπέρασμα ότι είναι σκόπιμο να περατωθεί η διαδικασία αντιντάμπινγκ όσον αφορά τις εισαγωγές στην Κοινότητα του εν λόγω προϊόντος καταγωγής Λαϊκής Δημοκρατίας της Κίνας και της Ινδίας, χωρίς να επιβληθούν μέτρα αντιντάμπινγκ,

         ΑΠΟΦΑΣΙΖΕΙ:
   Άρθρο μόνο
   Περατώνεται η διαδικασία αντιντάμπινγκ σχετικά με τις εισαγωγές ορισμένων υποδημάτων των οποίων το πάνω μέρος είναι από καουτσούκ ή πλαστικό (εξαιρουμένων των αδιάβροχων υποδημάτων με εξωτερικά πέλματα και πάνω μέρος από καουτσούκ ή πλαστικό, στα οποία το πάνω μέρος δεν είναι ενωμένο με το εξωτερικό πέλμα ούτε έχει στερεωθεί σε αυτό με ραφή ή με καρφιά, βίδες, θηλυκωτήρια ή παρόμοιες διατάξεις) ή από δέρμα ή ανασχηματισμένο δέρμα, τα οποία φέρουν προστατευτικό κάλυμμα δακτύλων και υπάγονται στους κωδικούς ΣΟ 6402 30 00, 6403 40 00, ex 6402 19 00, ex 6402 91 00, ex 6402 99 10, ex 6402 99 31, ex 6402 99 39, ex 6402 99 50, ex 6402 99 91, ex 6402 99 93, ex 6402 99 96, ex 6402 99 98, ex 6403 19 00, ex 6403 30 00, ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 11, ex 6403 59 31, ex 6403 59 35, ex 6403 59 39, ex 6403 59 50, ex 6403 59 91, ex 6403 59 95, ex 6403 59 99, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 50, ex 6403 99 91, ex 6403 99 93, ex 6403 99 96, ex 6403 99 98, ex 6405 10 00, ex 6405 90 10 και ex 6405 90 90, και είναι καταγωγής Λαϊκής Δημοκρατίας της Κίνας και της Ινδίας.

      Βρυξέλλες, 28 Αυγούστου 2006.

            Για την Επιτροπή

         Peter MANDELSON

            Μέλος της Επιτροπής

      (1)  ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 (ΕΕ L 340 της 23.12.2005, σ. 17).

      (2)  ΕΕ C 159 της 30.6.2005, σ. 7.


6.7.2006         EL                          Επίσημη Εφημερίδα της Ευρωπαϊκής Ένωσης                                     C 157 E/55
                                                                                Τρίτη, 5 Ιουλίου 2005
                    ΚΕΙΜΕΝΟ ΠΟΥ ΠΡΟΤΕΙΝΕΙ                                                   ΤΡΟΠΟΛΟΓΙΕΣ
                         ΤΟ ΣΥΜΒΟΥΛΙΟ                                                     ΤΟΥ ΚΟΙΝΟΒΟΥΛΙΟΥ
                                                           Τροπολογία 2
                                                    Αιτιολογική σκέψη 5α (νέα)
                                                                    (5α) Τα αποδημητικά υδρόβια πτηνά αποτελούν σημαντι-
                                                                    κό τμήμα της παγκόσμιας ποικιλίας των ειδών και —σύμ-
                                                                    φωνα με τη σύμβαση για τη βιοποικιλότητα του 1992—
                                                                    θα πρέπει να διατηρηθούν για τις μελλοντικές γενιές.
                                                           Τροπολογία 3
                                                    Αιτιολογική σκέψη 7α (νέα)
                                                                    (7α) Όταν η Επιτροπή διαπραγματεύεται εξ ονόματος της
                                                                    Κοινότητας και στο πλαίσιο της εξουσιοδότησής της τροπο-
                                                                    ποιήσεις του προγράμματος δράσης όπως αναφέρεται στο
                                                                    παράρτημα 3 της συμφωνίας, θα πρέπει να λαμβάνει ιδιαί-
                                                                    τερα υπόψη τα μέτρα διατήρησης που αναφέρονται στο
                                                                    άρθρο ΙΙΙ, παράγραφος 2, της συμφωνίας.
                                                           Τροπολογία 4
                                                             Άρθρο 3
Η Επιτροπή εξουσιοδοτείται να διαπραγματευθεί και να                Σχετικά με θέματα που εμπίπτουν στην αρμοδιότητα της
εγκρίνει, εξ ονόματος της Κοινότητας, τυχόν τροποποιήσεις του       Κοινότητας, η Επιτροπή εξουσιοδοτείται να εγκρίνει, εξ ονόματος
προγράμματος δράσης σύμφωνα με το άρθρο IV της συμφω-               της Κοινότητας, τροποποιήσεις των παραρτημάτων της συμ-
νίας καθώς και τυχόν τροποποιήσεις της συμφωνίας βάσει              φωνίας, που εγκρίνονται βάσει του άρθρου Χ, παράγραφος
του άρθρου Χ. Η Επιτροπή καλείται να πραγματοποιήσει τις            5, αυτής.
εν λόγω διαπραγματεύσεις κατόπιν διαβουλεύσεων με
ειδική επιτροπή που θα οριστεί από το Συμβούλιο. Θα εξασφα-
λίσει ότι οι αποφάσεις που λαμβάνονται βάσει της συμφω-
νίας συμφωνούν προς το κοινοτικό δίκαιο και τους στόχους
των πολιτικών της Κοινότητας.
                                                                    Η Επιτροπή επικουρείται, κατά την εκτέλεση αυτού του
                                                                    καθήκοντος, από ειδική επιτροπή που θα οριστεί από το Συμ-
                                                                    βούλιο.
                                                                    Εάν τροποποίηση των παραρτημάτων της συμφωνίας δεν
                                                                    μεταφερθεί στις σχετικές νομικές διατάξεις της Κοινότητας
                                                                    εντός ενενήντα ημερών από την ημέρα έγκρισής της από τη
                                                                    Διάσκεψη των Συμβαλλομένων Mερών, τότε η Επιτροπή
                                                                    διατυπώνει επιφύλαξη σχετικά με την εν λόγω τροποποίη-
                                                                    ση, αποστέλλοντας γραπτή κοινοποίηση στο θεματοφύλακα,
                                                                    βάσει του άρθρου Χ, παράγραφος 6, της συμφωνίας. Εάν
                                                                    στη συνέχεια η τροποποίηση μεταφερθεί, η Επιτροπή απο-
                                                                    σύρει άμεσα την επιφύλαξή της.
              P6_TA(2005)0264
              Αίτηση υπεράσπισης της ασυλίας και των προνομίων του κ. Bossi
              Απόφαση του Ευρωπαϊκού Κοινοβουλίου σχετικά με την αίτηση υπεράσπισης της ασυλίας και των
                                       προνομίων του κ. Umberto Bossi (2004/2203(IMM))
              Το Ευρωπαϊκό Κοινοβούλιο,
              — έχοντας υπόψη την αίτηση του πληρεξούσιου δικηγόρου του κ. Umberto Bossi για την υπεράσπιση της
                  ασυλίας του σε σχέση με δικαστική δίωξη που εκκρεμεί ενώπιον του Πρωτοδικείου της Πάδοβα, στις
                  3 Αυγούστου 2004, η οποία ανακοινώθηκε σε συνεδρίαση της ολομέλειας στις 13 Σεπτεμβρίου 2004,
 ---pagebreak--- C 157 E/56                                       Επίσημη Εφημερίδα της Ευρωπαϊκής Ένωσης                                EL     6.7.2006
Τρίτη, 5 Ιουλίου 2005
               — έχοντας υπόψη τα άρθρα 9 και 10 του Πρωτοκόλλου περί Προνομίων και Ασυλιών των Ευρωπαϊκών
                    Κοινοτήτων της 8ης Απριλίου 1965, και το άρθρο 6, παράγραφος 2, της Πράξης σχετικά με την εκλογή
                    των μελών στο Ευρωπαϊκό Κοινοβούλιο με άμεση και καθολική ψηφοφορία της 20ής Σεπτεμβρίου 1976,
               — έχοντας υπόψη τις αποφάσεις του Δικαστηρίου των Ευρωπαϊκών Κοινοτήτων στις 12 Μαΐου 1964 και στις 10
                    Ιουλίου 1986 (1),
               — έχοντας υπόψη το άρθρο 6, παράγραφος 3, και το άρθρο 7 του Κανονισμού του,
               — έχοντας υπόψη την έκθεση της Επιτροπής Νομικών Θεμάτων (A6-0209/2005),
               A. λαμβάνοντας υπόψη ότι ο Umberto Bossi διετέλεσε βουλευτής στο Ευρωπαϊκό Κοινοβούλιο κατά την
                    τέταρτη κοινοβουλευτική περίοδο (έναρξη της εντολής στις 19 Ιουλίου 1994, έλεγχος της εντολής στις
                    15 Νοεμβρίου 1994, λήξη της εντολής στις 19 Ιουλίου 1999) και κατά την πέμπτη κοινοβουλευτική περίοδο
                    (έναρξη της εντολής στις 20 Ιουλίου 1999, έλεγχος της εντολής στις 15 Δεκεμβρίου 1999, λήξη της εντολής
                    λόγω ασυμβιβάστου στις 10 Ιουνίου 2001),
               Β.   λαμβάνοντας υπόψη ότι τα μέλη του Ευρωπαϊκού Κοινοβουλίου δεν υπόκεινται σε έρευνα, κράτηση ή δίωξη
                    για γνώμη ή ψήφο δοθείσα κατά την άσκηση των καθηκόντων τους (2),
               Γ.   λαμβάνοντας υπόψη ότι η ασυλία έναντι δικαστικής δίωξης που απολαύουν οι βουλευτές του Ευρωπαϊκού
                    Κοινοβουλίου αφορά επίσης ασυλία έναντι αστικών διώξεων,
               1.    αποφασίζει να υπερασπίσει την ασυλία και τα προνόμια του κ. Umberto Bossi·
               2.     προτείνει, σύμφωνα με το άρθρο 9 του ως άνω Πρωτοκόλλου και λαμβάνοντας υπόψη τις διαδικασίες του
               σχετικού κράτους μέλους, να ανακοινώσει ότι η σχετική διαδικασία δεν πρέπει να συνεχισθεί· καλεί, συνεπώς, το
               δικαστήριο να συνάγει τα κατάλληλα συμπεράσματα·
               3.     αναθέτει στον Πρόεδρό του να διαβιβάσει άμεσα την παρούσα απόφαση και την έκθεση της αρμόδιας
               επιτροπής του στο Πρωτοδικείο της Πάδοβα.
               (1) Υπόθεση 101/63, Wagner/Fohrmann και Krier, Συλλογή 1964, σ. 195 και υπόθεση 149/85 Wybot/Faure και άλλων,
                   Συλλογή 1986, σ. 2391.
               (2) Άρθρο 9 του Πρωτοκόλλου περί Προνομίων και Ασυλιών των Ευρωπαϊκών Κοινοτήτων.
               P6_TA(2005)0265
               Αίτηση άρσης της ασυλίας του κ. Mote
               Ψήφισμα του Ευρωπαϊκού Κοινοβουλίου σχετικά με την αίτηση άρσης της κοινοβουλευτικής ασυλίας του
                                                    κ. Ashley Mote (2005/2037(IMM))
               Το Ευρωπαϊκό Κοινοβούλιο,
               — έχοντας υπόψη την αίτηση άρσης της ασυλίας του κ. Ashley Mote, που υπεβλήθη, κατόπιν αιτήσεως του
                    Γενικού Εισαγγελέως, από τη μόνιμη αντιπροσωπεία του Ηνωμένου Βασιλείου στην Ευρωπαϊκή Ένωση και
                    ανακοινώθηκε στην ολομέλεια στις 23 Φεβρουαρίου 2005,
               — αφού άκουσε τον κ. Ashley Mote, σύμφωνα με το άρθρο 7, παράγραφος 3, του Κανονισμού του,
               — έχοντας υπόψη τα άρθρα 8, 9, 10 και 19 του Πρωτοκόλλου της 8ης Απριλίου 1965 περί των Προνομίων και
                    Ασυλιών των Ευρωπαϊκών Κοινοτήτων, καθώς και το άρθρο 6, παράγραφος 2, της Πράξης της 20ής Σεπτεμ-
                    βρίου 1976 περί της εκλογής των αντιπροσώπων στο Ευρωπαϊκό Κοινοβούλιο με άμεση και καθολική
                    ψηφοφορία,
               — έχοντας υπόψη τις από 12 Μαΐου 1964 και 10 Ιουλίου 1986 αποφάσεις του Δικαστηρίου των Ευρωπαϊκών
                    Κοινοτήτων (1),
               (1) Υπόθεση 101/63, Wagner/Fohrmann και Krier, Συλλογή 1964, σ. 195, και υπόθεση 149/85 Wybot/Faure και λοιπών,
                   Συλλογή 1986, σ. 2391.


title: 2014/591/ΕΕ: Απόφαση του Ευρωπαϊκού Κοινοβουλίου, της 3ης Απριλίου 2014 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Φαρμάκων για το οικονομικό έτος 2012

text:
               5.9.2014

               EL

               Επίσημη Εφημερίδα της Ευρωπαϊκής Ένωσης

               L 266/237

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 3ης Απριλίου 2014
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Φαρμάκων για το οικονομικό έτος 2012
   (2014/591/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Φαρμάκων για το οικονομικό έτος 2012,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Φαρμάκων για το οικονομικό έτος 2012, που συνοδεύεται από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 18ης Φεβρουαρίου 2014 (05849/2014 – C7-0054/2014),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και συγκεκριμένα το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και συγκεκριμένα το άρθρο 208,

               —

               έχοντας υπόψη τον κανονισμό (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (4) σχετικά με τη σύσταση Ευρωπαϊκού Οργανισμού Φαρμάκων, και συγκεκριμένα το άρθρο 68,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5),

               —

               έχοντας υπόψη τον κατ’ εξουσιοδότηση κανονισμό (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και ιδίως το άρθρο 108,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A7-0227/2014),

               1.

               χορηγεί απαλλαγή στον εκτελεστικό διευθυντή του Ευρωπαϊκού Οργανισμού Φαρμάκων όσον αφορά την εκτέλεση του προϋπολογισμού του Οργανισμού για το οικονομικό έτος 2012·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στον εκτελεστικό διευθυντή του Ευρωπαϊκού Οργανισμού Φαρμάκων, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 365 της 13.12.2013, σ. 150.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 136 της 30.4.2004, σ. 1.

      (5)  ΕΕ L 357 της 31.12.2002, σ. 72.

      (6)  ΕΕ L 328 της 7.12.2013, σ. 42.